Jaka Brodnik var á meðal bestu leikmanna Tindastóls í 84 : 92 - tapi gegn ÍR í Dominos-deild karla í körfubolta í kvöld . Brodnik skoraði 16 stig og tók 8 fráköst , en það dugði ekki til . „ Við byrjuðum þennan leik illa og það er ólíkt okkur . Við leyfðum þeim að vera sterkari en við , sem er sömuleiðis ólíkt okkur . Við gáfum þeim allt of mörg auðveld stig , þar sem vörnin okkar var ekki góð . Þetta var heilt yfir ekki nægilega gott . Ég veit við erum miklu betra lið en þeir , en þetta var ekki okkar dagur , sérstaklega ekki í sókn . Við töpuðum boltanum of oft og þeir skoruðu auðveld stig hinum megin í staðinn . Þetta var ekki okkar leikur , “ sagði Brodnik . Tindastóll hefur ekki getað æft síðustu daga , þar sem rafmagnslaust hefur verið á Sauðárkróki vegna óveðursins síðustu daga . „ Við höfum ekki æft síðustu tvo daga , þar sem það er ekkert rafmagn í íþróttahúsinu , en þegar þú ferð inn á völlinn gleymirðu því og verður að gera þitt besta . Því miður tókst það ekki í dag og við einbeitum okkur að næsta leik , sem er Grindavík . “ En hvernig er fyrir erlendan mann að vera í rafmagnsleysinu á Íslandi í fárviðri ? „ Þetta er furðuleg staða , en sem betur fer er ég rómantískur maður og átti fullt af kertum , svo ég lifði af , “ sagði hann og hló . „ Eina vandamálið er að við erum með rafmagnseldavél heima svo það var ekki auðvelt að elda . Ég reyndi að setja kerti undir pott og elda þannig en það gekk ekki sérstaklega vel , “ sagði Slóveninn .